LIETUVOS KALĖJIMŲ TARNYBA

LABBIS 4 PRO INFORMACINĖS SISTEMOS INTEGRAVIMO SU LIETUVOS KALĖJIMŲ TARNYBOS INFORMACINE SISTEMA (KADIS-2) PASLAUGŲ PIRKIMAS
(PIRKIMO ID  6927882)

 
Lietuvos kalėjimų tarnyba (toliau – Perkančioji organizacija) vykdydama LABBIS 4 PRO informacinės sistemos integravimo su Lietuvos kalėjimų tarnybos informacine sistema (KADIS-2) paslaugų pirkimą (toliau – pirkimas), gavo tiekėjo prašymą paaiškinti pirkimo dokumentus, jį išnagrinėjo ir teikia atsakymus (paklausimų tekstas neredaguotas):

1. Paklausimas
„Prašome aiškiai patvirtinti, ar pirkimą laimėjusiam tiekėjui bus suteikta ne tik faktinė, bet ir teisinė galimybė atlikti techninėje užduotyje numatytus pakeitimus LABBIS 4 PRO / KONTO / BONUS aplinkoje, įskaitant naujų WebService metodų / kvietimų realizavimą, naujų aplikacijos parametrų sukūrimą, naujų laukų, veiksmų, privilegijų, meniu punktų sukūrimą bei kitus techninėje užduotyje numatytus vidinius pakeitimus.“
Atsakymas: 
Paaiškiname, kad Perkančioji organizacija turi įsigijusi LABBIS 4 PRO informacinės sistemos (toliau – Sistema) naudojimo pagal jos paskirtį licencijas ir neturi Sistemos išeigos kodų bei papildomų  autorių turtinių teisių, kurios leistų savarankiškai suteikti teisę tretiesiems asmenims atlikti vidinius Sistemos pakeitimus. Atsižvelgiant į tai, Paslaugų teikėjas, siekdamas įgyvendinti techninėje užduotyje numatytus sprendinius (naujiems laukams, veiksmams, menių punktams sukurti ir pan.), turės užtikrinti, kad turi ar teisėtai įgis visas reikalingas teises, prieigas ir (ar) leidimus techninėje užduotyje numatytiems veiksmams atlikti.

2. Paklausimas
„Prašome aiškiai nurodyti, ar perkančioji organizacija turi visas reikalingas teises leisti trečiajam asmeniui, kuris nėra esamas sistemos gamintojas, jo atstovas ar dabartinis prižiūrėtojas, atlikti techninėje užduotyje numatytus LABBIS aplinkos pakeitimus. Jei tokios teisės yra ribotos, prašome tiksliai nurodyti ribojimų apimtį.“
Atsakymas: 
Pažymėtina, kad Sistemos naudojimo sąlygas ir galimas prieigas nustato jos gamintojas, o Perkančioji organizacija yra įsigijusi tik Sistemos naudojimo teisę ir neturi teisių suteikti tretiesiems asmenims platesnių teisių, susijusių su Sistemos modifikavimu ar jos vidinių komponentų keitimu. Atsižvelgiant į tai, Paslaugų teikėjas turės užtikrinti, kad sutarties vykdymui turėtų ar teisėtai įgytų visas būtinas teises, prieigas ir (ar) leidimus, reikalingus techninėje užduotyje numatytiems veiksmams atlikti.

3. Paklausimas
„Prašome patvirtinti, ar būsimam tiekėjui bus suteikta visa būtina techninė informacija ir priemonės, reikalingos sutarčiai vykdyti, įskaitant:
- testinę ir (ar) vystymo aplinką;
- techninę LABBIS ir KADIS-2 dokumentaciją;
- integracinių taškų / endpointų specifikacijas;
- autentikacijos duomenis arba jų suteikimo tvarką;
- prieigą prie kitų techninių sąsajų tiek, kiek tai būtina pirkimo objektui įvykdyti.“
Atsakymas: 
Bus suteikta testinė aplinka. Kita su pirkimo objektu susijusi informacija yra pateikta pirkimo dokumentuose.

4. Paklausimas
„Prašome aiškiai nurodyti, ar techninės užduoties įvykdymui reikalingas esamo LABBIS sistemos gamintojo, jo atstovo, licencijos turėtojo ar kito sistemą šiuo metu prižiūrinčio subjekto dalyvavimas, suderinimas, leidimas ar techninis tarpininkavimas. Jei taip, prašome nurodyti:
- kokia apimtimi;
- kuriame vykdymo etape;
- kieno pareiga būtų tokį dalyvavimą užtikrinti.“
Atsakymas: 
Paslaugų teikėjas, siekdamas tinkamai įvykdyti techninėje užduotyje numatytus veiksmus, turės užtikrinti, kad sutarties vykdymui turėtų ar teisėtai įgytų visas būtinas teises, prieigas ir (ar) leidimus, reikalingus techninėje užduotyje numatytiems veiksmams atlikti.

5. Paklausimas
„Prašome patvirtinti, ar techninėje užduotyje numatyti veiksmai gali būti realizuojami naudojantis visiems rinkos dalyviams vienodai prieinamomis ir dokumentuotomis priemonėmis, ar vis dėlto jų įvykdymui reikalingos specifinės, neviešos, tik ribotam subjektų ratui prieinamos priemonės ar prieigos.“
Atsakymas:
Pirkimo objektas nėra siejamas su ribotu subjektų ratu. Tiekėjai gali pasirinkti jiems tinkamiausią sprendimo įgyvendinimo būdą, užtikrinantį techninėje užduotyje numatytų reikalavimų įvykdymą teisėtomis priemonėmis. 
Paslaugų teikėjas  turės užtikrinti,  kad sutarties vykdymui turėtų ar teisėtai įgytų visas būtinas teises, prieigas ir (ar) leidimus, reikalingus techninėje užduotyje numatytiems veiksmams atlikti.

6. Paklausimas
„Atsižvelgiant į tai, kad atsakymai į aukščiau pateiktus klausimus tiesiogiai lemia tiekėjų galimybę apskritai įvertinti pirkimo objekto realų prieinamumą rinkai, vykdymo rizikas, sutartinę atsakomybę ir pasiūlymo kainą, prašome, esant reikšmingiems paaiškinimams ar pirkimo dokumentų patikslinimams, pratęsti pasiūlymų pateikimo terminą, kad tiekėjai turėtų realią galimybę tinkamai parengti pasiūlymus.“
Atsakymas:
Informuojame, kad pasiūlymų pateikimo terminas pratęsiamas nebus.


